b'\n_START_ARTICLE_\nConvair X-6\n_START_SECTION_\nHistorie\n_START_PARAGRAPH_\nUSAs flyv\xc3\xa5pen USAF og NACA (forl\xc3\xb8peren til NASA) \xc3\xb8nsket \xc3\xa5 unders\xc3\xb8ke om et atomdrevet fly var praktisk mulig f\xc3\xb8r bygging av milit\xc3\xa6re atomdrevne fly ble startet. 2 Convair X-6 ble bestilt, og planen var \xc3\xa5 modifisere 2 Convair B-36 Peacemakere i stedet for \xc3\xa5 bygge flyene helt fra grunnen av. Det som skulle testes var str\xc3\xa5lingsskjerming av mannskapet, str\xc3\xa5lefaren og effekten str\xc3\xa5lingen hadde p\xc3\xa5 de forskjellige systemene ombord i flyet. I tillegg til de 2 X-6-flyene ble det bestilt et NB-36H (en modifisert Convair B-36 Peacemaker) for \xc3\xa5 utf\xc3\xb8re for-unders\xc3\xb8kelser. I NB-36H var det montert en operativ kjernereaktor, men denne leverte ikke noe kraft til fremdriften av flyet. X-6 ville ha blitt drevet av en kjernereaktor spesialbygd for bruk i fly. Denne skulle installeres i de bakre bomberommene._NEWLINE_X-6-programmet ble kansellert i 1957, f\xc3\xb8r noen av de 2 flyene ble bygd. NB-36H ble imidlertid bygd, og hadde sin jomfrutur i september 1955. Det utf\xc3\xb8rte 47 testflyvninger i l\xc3\xb8pet av 2 \xc3\xa5r f\xc3\xb8r reaktoren ble fjernet og flyet ble skrapet ved Carswell Air Force Base i Texas.'